Fit-2 ta' Ottubru 2018, il-Kunsill laħaq qbil dwar proposta li tippermetti lill-istati membri japplikaw rati mnaqqsa, rati mnaqqsa ħafna u rati żero tal-VAT għal pubblikazzjonijiet elettroniċi, u b'hekk ikunu jistgħu jallinjaw ir-regoli tal-VAT għall-pubblikazzjonijiet elettroniċi u fiżiċi. It-test ser jikkontribwixxi għall-pjan tas-" suq uniku diġitali " tal-UE. Din il-proposta hija parti mill-isforzi tagħna biex nimmodernizzaw il-VAT għall-ekonomija diġitali, u tippermettilna nżommu l-pass mal-progress teknoloġiku. Hartwig Löger, ministru għall-finanzi tal-Awstrija, li bħalissa għandha l-presidenza tal-Kunsill Skont ir-regoli attwali tal-VAT (Direttiva 2006/112/KE), is-servizzi mogħtija elettronikament huma ntaxxati bir-rata standard tal-VAT, jiġifieri mill-anqas 15%, filwaqt li l-pubblikazzjonijiet fuq mezzi fiżiċi jistgħu jibbenefikaw minn rati mhux standard. Bħalissa, għall-pubblikazzjonijiet fiżiċi – kotba, gazzetti u rivisti – l-istati membri jistgħu jagħżlu japplikawx rata tal-VAT "imnaqqsa", jiġifieri mill-anqas 5 %. Xi wħud kienu awtorizzati japplikaw rati tal-VAT "imnaqqsa ħafna" (taħt il-5%) jew rati "żero" tal-VAT (li tinvolvi t-tnaqqis tal-VAT). Id-direttiva ser tippermetti lill-istati membri li jekk ikunu jridu japplikaw rati tal-VAT imnaqqsa fuq pubblikazzjonijiet elettroniċi wkoll. Ir-rati mnaqqsa ħafna u r-rati żero ser ikunu permessi biss għall-istati membri li bħalissa japplikawhom għall-pubblikazzjonijiet "fiżiċi". Ir-regoli l-ġodda ser japplikaw temporanjament , sakemm tiddaħħal sistema tal-VAT ġdida "definittiva". Il-Kummissjoni ħarġet proposti għas-sistema l-ġdida, li permezz tagħha l-istati membri jkollhom aktar flessibbiltà fl-istabbiliment tar-rati tal-VAT milli għandhom bħalissa. Proċess Intlaħaq qbil f'laqgħa tal-Kunsill Affarijiet Ekonomiċi u Finanzjarji. Id-direttiva ser tkun adottata mingħajr aktar diskussjoni ladarba t-test jiġi ffinalizzat bil-lingwi uffiċjali kollha. Id-direttiva teħtieġ unanimità fil-Kunsill, wara konsultazzjoni mal-Parlament Ewropew. (Bażi ġuridika: l-artikolu 113 tat-Trattat dwar il-Funzjonament tal-Unjoni Ewropea.) Il-Parlament ivvota l-opinjoni tiegħu fl-1 ta' Ġunju 2017. It-test tad-direttiva kif maqbul Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa